በበደሌ – ልማትን ያስከተለው የሰላም ማስፈን ርብርብ
 አቶ አጋሬ አያና በቡኖ በደሌ ዞን በደሌ ከተማ የአባቦኩ ቀበሌ ነዋሪ ናቸው። በአካባቢያቸው የሰላም እጦት እንደነበር አስታውሰው፣ አሁን ግን ያ የሰላም መደፍረስ እንደሌለ ይናገራሉ። የበደሌ ከተማ ሰላም መልካም በሚባል ደረጃ ላይ ነው ይላሉ። ህብረተሰቡ ሰላሙን ያስጠበቀው በመከባበር እንደሆነም አመልክተው፣ ሰላሙን ከማስጠበቅ ጎን ወደ ልማቱ መዞሩንም ነው ያመለከቱት። ከከተማዋም አልፈው ኢሉባቦርን ጨምሮ የቡኖ በደሌ ዞን መልካም በሚባል ሰላም ውስጥ መሆናቸውን ያብራራሉ። ‹‹በከተማችን ያለው የፀጥታ ኃይል ከነዋሪው ጋር እየሰራ ነው። የሰላም ቦርድ በማቋቋምም እንቅስቃሴ እያደረገ ሲሆን፣ እኔም ባለሁበት ቀጣና የሰላም ቦርዱ ተጠሪ በመሆን እያገለገልኩ እገኛለሁ›› የሚሉት አቶ አጋሬ፣ ሰላም ለመጠበቅ ከፖሊስ ጋር እየሰሩ ናቸው። ፀጉረ ልውጥ ሰው በአካባቢው ከተገኘ ከየት እንደመጣ በመከታተል ማንነቱን እንደሚያጣሩ ይጠቁማሉ። የበደሌ ከተማ ሾሮሙ ጎታ ቀበሌ ነዋሪው አቶ ብዙአየሁ ወርቅነህም በበደሌ ከተማ በአንደኛው ቀጣና ሰላም በማስከበሩ በኩል ኃላፊነት ተጥሎባቸዋል። በአሁኑ ወቅት ያለው ሰላም በጥሩ ሁኔታ ላይ እንደሚገኝ እሳቸውም ይገልጻሉ። የከተማዋ ነዋሪም ሰላሙን በራሱ እየጠበቀ እንደሚገኝ እና ነዋሪዎቹም የመንግስትን መመሪያ እያስጠበቁ ጎን ለጎንም ልማቱን እያካሄዱ መሆናቸውን ያብራራሉ። ‹‹በአሁኑ ወቅት የከተማችን ችግር የሰላም እጦት ሳይሆን የመብራት በተከታታይ መጥፋት፣ የውሃ መቋረጥ ነው። የውስጥ ለውስጥ መንገድም አስቸጋሪ ናቸው›› ያሉት አቶ ብዙአየሁ፣ አገራዊ ለውጡን ተከትሎ በልማቱ ላይ ከቀደመው ጊዜ በተሻለ ውጤት እየታየ መሆኑን ተናግረዋል። ‹‹ህብረተሰቡ በሰላም ጉዳይ ከፀጥታ ኃይሉ ጋር ተቀናጅቶ እየሰራ ነው። ታች ካሉ የቀበሌ ሚሊሻዎች እንዲሁም ከፖሊስ አባላት ጋር አንድ ልብ ሆነው እየሰራ ይገኛል። አንዳንድ ፀጉረ ልውጦች በመጠቆም በኩል ህዝቡም ይተባበራል›› ሲሉ ይገልጻሉ።አቶ ብዙአየሁ፣ የከተማዋ ችግሮች ያሏቸውንም ጠቁመዋል። ከተማዋ በሁለት ቀበሌ ብቻ መመራቷ ለደህንነትም ከፍተኛ ጋሬጣ መሆኑን አመልክተው፣ በዚህ ላይ የከተማዋ ነዋሪም እንደተወያየበት ይጠቅሳሉ። የቀበሌዎቹ ብዛት ስድስት ይሁን የሚል ጥያቄ ለሚመለከተው አካል መቅረቡንና እስካሁን ምላሽ እንዳልተሰጠው ያብራራሉ። ጥያቄው ለክልል መቅረቡንና በአፋጣኝ እልባት ማግኘት እንዳለበትም ያስገነዝባሉ። በዘጠኝ ወረዳና በአንድ ከተማ አስተዳደር የተዋቀረችው የቡኖ በደሌ ዞን ከአንድ ሚሊዮን ህዝብ በላይ እንደሚኖርባት የዞኑ ፅህፈት ቤት ኃላፊ አቶ ቶሎሳ ቢሎ ይገልጻሉ። በዞኑ ሁለት ወረዳዎች የሰላም መደፍረስ ችግር እንደነበር ሃላፊው አስታውሰው፣ በአሁኑ ወቅት በመንግስትና በዞኑ ህዝብ ጥረት ሰላሙ ከምንጊዜውም በተሻለ ደረጃ ላይ እንደሚገኝ ይጠቅሳሉ። ኃላፊው እንደሚሉት፤ የዞኑ የፀጥታ ጉዳይ ለአንድ ወገን ብቻ የሚተው ባለመሆኑ ዞኑ ኮሚቴ አዋቅሮ ጉዳዩን እየተከታተለ ነው። በተለይ በህዝብ ተሳትፎና በቀበሌ ሚሊሻ አማካይነት ሰላም ለማስፈን በተደረገ የተጠናከረ እንቅስቃሴ ለውጥ ማምጣት ተችሏል። አቶ ቶሎሳ ‹‹በበደሌ ከተማ የሚያሰጋ የሰላም ችግር የለም። ህብረተሰቡም ከዞኑም ሆነ ከከተማው አስተዳደር ጎን በመሆኑ አካባቢው ከመቼውም ጊዜ በላይ ተረጋግቷል። የከተማ አስተዳደሩም ከህዝቡ ጋር በመቀራረብ ስራውን በአግባቡ እየተወጣ ነው›› ሲሉ ገልጸው፣ ‹‹ከተማዋን ጨምሮ በዞን ደረጃ ልማት ላይ ነን ማለቱ ይቀላል›› ይላሉ። እንደ አቶ ቶሎሳ ገለፃ፤ ዞኑ በ95 በመቶ ያህል ሰላሙ በአሁኑ ሰዓት የተጠበቀ ነው ማለት ያስደፍራል። የቡኖ በደሌ ህዝብ ሁሌም ለሰላም ለመቆም ዝግጁ ነው። ለውጡንም ለማስቀጠል እንዲሁ ዝግጁ ነው። ከህዝቡ ጋር በመሆን አመራሩም ሰላም ተጠናክሮ እንድሄድ የበኩሉን ይወጣል። እንደ ዞን ምንም የሚያሰጋን የፀጥታ ችግር የለም። በዞን ደረጃ ልማት እየተካሄደ ነው። የህዝብ ጥያቄ እየተመለሰ መሆኑን ጠቅሰው፣ የህዝብ ጥያቄ ከሆነው መካከል መንገድ መስራት አንዱ መሆኑን ያመለክታሉ። በተፈጥሮ ሀብት እና በጤና በተለይ በጤና መድን ላይ በትኩረት እንደሚሰራ ያመለክታሉ። አዲስ ዘመን መጋቢት 29/2012 አስቴር ኤልያስ